钦定古今图书集成/明伦汇编/官常典/第616卷 > 陈本深
## 钦定古今图书集成/明伦汇编/官常典/第616卷 > 陈本深

按《明外史》本传：“本深，字有源，鄞人。永乐初，由乡举入
国子监，授刑部主事。善发摘畿内盗杀人亡匿有司，
系无辜十八人于狱，本深以计获之，十八人皆免。迁
员外郎，擢知吉安府，与况锺、莫愚、罗以礼等同受敕。
吉安多豪强，好讦讼，巨猾彭抟等十九人横闾里，本
深密遣人与相结，为具召与饮，伏壮士后堂，猝起拉”
杀之，皆曳其尸以出，一府大惊。乐安大盗曾子良据
大盘山，众万馀，本深设伏大破之，斩子良。本深为政，
举大纲，不屑苛细，大猾既歼，府中无事。每晨起，鼓而
升堂，吏无所白，辄鼓而休。间有所讼，呼至榻前，析曲直遣之，亦不受状。有抑不伸者，虽三尺童子皆得往
白。久之，民耻争讼。尤折节士人，未尝厌怠。饰治学宫，
奏新先儒欧阳修、周必大、杨邦乂、胡铨、杨万里、文天
祥祠庙。满九载当迁，郡人乞留，诏予正三品俸。廨前
民嫁女，本深闻鼓乐声，笑曰：“吾来时乳下儿也，今且
嫁，我，尚留此耶？”遂请老。前后守吉安十八年，既去，郡
人肖像祀之。